 

**בבית הדין הצבאי המחוזי**

**במחוז שיפוטי ח"י**

**בפני הנשיאה: אל"ם טלי פריד**

**בעניין: התובע הצבאי (ע"י ב"כ, קמ"ש סוניה פוקס)**

**נגד**

**הנאשם: ח/XXX סמל י' א' (ע"י ב"כ, סרן ליאורה ליקאונט**

 **וקמ"ש עדן בן חמו)**

**הכרעת-דין**

החייל מורשע, על פי הודאתו, בעבירה של התנהגות מבישה, לפי סעיף 129 לחוק השיפוט הצבאי, התשט"ו-1955, בכך שנעדר מיחידתו מיום 19.02.2021 ועד יום 15.03.2022 למשך 299 ימים, בהתאם לכתב האישום המתוקן ולפרטים הנוספים.

**ניתנה היום, ה' בטבת תשפ"ד, 17.12.2023, והודעה בפומבי ובמעמד הצדדים.**

**­­­­­\_\_\_\_\_\_\_\_\_\_\_\_\_**

**נשיאה**

**גזר-דין**

החייל הורשע על פי הודאתו בעבירה של התנהגות מבישה, בגין כך שנעדר מיחידתו במשך 299 ימים עד להתייצבותו.

בתום היעדרות ממושכת ביקש החייל להצטרף להליך השילוב אותו השלים היום. הליך השילוב הוארך באופן חריג ונמשך כשנתיים, על רקע מורכבויות והתמודדויות שעלו לאורך ההליך ובעיקר רצונו של החייל להישאר תחת חסות צוות בית הדין המשלב נוכח תקופת השירות המשמעותית שנותרה לו.

ברקע היעדרותו של החייל ניצבות נסיבות משפחתיות מורכבות, בין היתר פטירת אביו לפני מספר שנים, קשיים כלכליים ניכרים וכן קשיי הסתגלות. הליך השילוב ידע עליות ומורדות אך ניכר היה רצונו של החייל להצליח ובלטה התמדתו על אף הקשיים. ראוי לציין לחיוב את יכולתו של החייל להיעזר בכלל גורמי הטיפול המהווים חלק מצוות בית הדין המשלב, להישען עליהם ולאזור כוחות גם בתקופות משבר.

לאורך תקופת השילוב הממושכת טופל הנאשם על ידי גורמי הת"ש ביחידה, לווה על ידי עו"ס בית הדין המשלב בצורה אינטנסיבית ובנה בהדרגה יחסי אמון טובים עם המפקד המלווה, רס"ב יוסף, אשר לדברי החייל הפך להיות עבורו לדמות אב.

ארבעה חודשים בלבד נותרו לסיום שירותו הצבאי של החייל והוא מלא גאווה על כך שהצליח לעמוד בהתחייבותו לשרת ולהשלים את השירות עד תום וכן על כך שבתפקידו מסייע כמידת יכולתו גם למאמץ המלחמתי, שכן חלק ממנות המזון מועברות ללוחמים בדרום.

כפי שציין המפקד המלווה, רס"ב יוסף בחוות דעתו התהליך שעבר החייל לאורך התקופה הוא מרשים ואפשר לו ללמוד על יכולותיו ולקבל כלים לעתיד.

בנסיבות אלו הסדר הטיעון ראוי לאימוץ.

**על החייל נגזר עונש מאסר מותנה בן שלושים (30) ימים למשך שנתיים(2), לבל יעבור עבירה לפי סעיף 92 או 94 לחוק השיפוט הצבאי, התשט"ו-1955.**

מזכירות בית הדין תעביר את ההחלטה לאנשי הקשר במרכז אבחון וחוסן (גחל"ת), לאנשי הקשר במדור שילוב, לרמ"ד עריקים במקמש"ר ולמפקד החייל.

העתק יועבר גם לעו"ס בית הדין המשלב (meshalev.tali@gmail.com).

העתק יופנה למש"קי בית הדין המשלב של מחוז השיפוט, אשר מתבקשים לעדכן כי החייל השלים בהצלחה את הליך השילוב.

המזכירות תסמן את התיק במערכת חוק וצדק בסימון "הושלם הליך שילוב".

**זכות ערעור כחוק.**

**ניתן היום, ה' בטבת תשפ"ד, 17.12.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

**נשיאה**

**העתק נכון מהמקור

ק' בית הדין**

**נערך על ידי: ס.ש**

**בתאריך: 31.12.2023**

**חתימת המגיה: סגן שיר בן-ארמון**